寄題龔立道農隠堂
作者：敖陶孫
朝代：宋

paragraphs: 往聞大龔公，魚艾照靈壽。
當時從肩輿，門生兒子後。
詩書開似續，文采補耆舊。
數椽上茅茨，基結稱廣陋。
壁間落寶唾，半是經濟手。
坐令農隠堂，贔屭黄姑藪。
我來雖未識，名下已奔湊。
功名何足云，短鍤支宇宙。
所憂飯吾牛，芻惡毛角瘦。
木奴擅中州，竹君食千畝。
連車載長腰，橫網遮巨口。
人生亦何須，不若巴清婦。
時來食方丈，時去鮭三九。
常恐少微芒，深夜切奎斗。
起家公不難，周漢須佐佑。
敢請益治田，種秫多釀酒。
歲晚滄洲期，許結羊仲友。